আগামী লোকসভা নির্বাচনে বিজেপি’র মোকাবিলায় ‘একের বিরুদ্ধে এক প্রার্থী’র সওয়াল করেছিলেন তৃণমূলনেত্রী মমতা বন্দ্যোপাধ্যায়। কংগ্রেসের প্রাক্তন সভানেত্রী সনিয়া গাঁধীর সঙ্গে বুধবার দেখা করে আবারও সেই কথাই বলেছেন তৃণমূলনেত্রী। তবে বাংলায় বিজেপি-বিরোধী ঐক্য হবে কি না,  তা অবশ্য মমতা এড়িয়েই গিয়েছেন।  
হলুদ ফুলের তোড়া নিয়ে এদিন সন্ধ্যায় ১০ জনপথে সনিয়ার বাড়ি গিয়েছিলেন মুখ্যমন্ত্রী। সূত্রের খবর, তাঁরা প্রায় ১৭ মিনিট কথা বলেন। ‘একের বিরুদ্ধে একের’ লড়াইয়ে কংগ্রেসকে যুক্ত করার জন্য সনিয়াকেই গুরুত্বপূর্ণ ভূমিকা নিতে হবে বলে তাঁকে জানান মমতা। বিজেপি’র বিরুদ্ধে ঐক্যবদ্ধ লড়াইয়ে সনিয়া নীতিগত সম্মতিও দিয়েছেন বলে খবর।
সনিয়ার সঙ্গে সাক্ষাতের পর সাংবাদিকদের মমতা বলেন, ‘‘ওঁর সঙ্গে রাজনৈতিক আলোচনা হয়েছে। আমি বলেছি, দেশের মানুষ চান আগামী লোকসভা ভোটে একের বিরুদ্ধে এক প্রার্থী হোক। যে যেখানে শক্তিশালী তাকে সেখানে সমর্থন করা হোক।’’ তৃণমূলনেত্রী জানিয়েছেন, তিনি চান, কর্নাটকে বিধানসভা নির্বাচনে কংগ্রেস জিতুক। যে রাজ্যে বিজেপি-বিরোধী জোট রয়েছে, সেই জোট বজায় থাকুক। বিজেপি শুধু ব্যক্তিগত প্রতিহিংসা চালাচ্ছে। জনগণের জন্য কিছুই করছে না। একের বিরুদ্ধে এক লড়াই হলে বিজেপি বিদায় নেবে।’’
লোকসভা ভোটে বাংলায় বিজেপি-বিরোধী ঐক্য কতটা হবে! প্রশ্ন এড়িয়ে মুখ্যমন্ত্রীর প্রতিক্রিয়া, ‘‘যা বলার তা বলে দিয়েছি।’’ মমতার দিল্লি সফরকে কটাক্ষ করে বিজেপি নেতা শাহানওয়াজ হুসেনের মন্তব্য, ‘‘মমতা নিজের দল এবং রাজ্য সামলাতে পারছেন না। কখনও বিজেপি’র নেতাদের কাছেও আসছেন। আবার কখনও অন্য দলের কাছে যাচ্ছেন। তবে এতে কিছু যায় আসে না।’’
এদিনই দুপুরে মমতার সঙ্গে দেখা করেন বিজেপি’র বিক্ষুব্ধ শিবিরের তিন নেতা শত্রুঘ্ন সিন্‌হা, যশবন্ত সিনহা এবং অরুণ শৌরী। পরে যশবন্ত বলেন, ‘‘মমতার সঙ্গে দেখা করেছি। কারণ আমরা মনে করি দেশকে বাঁচানো জরুরি। এই লড়াইয়ে মমতার ভূমিকা প্রশংসনীয়। আমরা ওঁকে সমর্থন করি।’’